ภาษีรางวัลฟุตบอลยูโร 2012
การแข่งขันฟุตบอลยูโร 2012 นอกจากจะได้ชมการแข่งขันฟุตบอลแล้ว ยังมีโอกาสได้รับรางวัลจากการทายผลแข่งขันฟุตบอลอีกด้วย
15 มิ.ย. 2555

โดย...สมชาย ชูเกตุ
การแข่งขันฟุตบอลยูโร 2012 นอกจากจะได้ชมการแข่งขันฟุตบอลแล้ว ยังมีโอกาสได้รับรางวัลจากการทายผลแข่งขันฟุตบอลอีกด้วย สื่อทีวี สื่อสิ่งพิมพ์ บริษัทห้างร้าน ต่างก็ใช้โอกาสนี้ส่งเสริมการขาย ผู้ชมการแข่งขันฟุตบอลหรือผู้ที่ไม่ได้ชมสามารถทายผลการแข่งขันฟุตบอลโดยมีรางวัลรถยนต์ ทีวี เครื่องใช้ไฟฟ้า สินค้า บริการต่างๆ และรางวัลอื่นๆ จิปาถะ
สังเกตในช่วงนี้จะพบเห็นรายการเชิญชวนให้ทายผลการแข่งขันฟุตบอลทางทีวี หนังสือพิมพ์และสื่ออื่น โดยมีรางวัลจากการทายผลฟุตบอลเป็นตัวกระตุ้นเพื่อส่งเสริมให้ลูกค้าซื้อสินค้าหรือใช้บริการ
ผู้โชคดีที่ทายถูกและได้รับรางวัลคงเป็นที่อิจฉาตาร้อนของผู้อื่นแน่ๆ เพราะผู้คนอีกหลายล้านคนสู้อุตส่าห์ทำงานหนักยังได้เงินและทรัพย์สินน้อยกว่าผู้ได้รับรางวัลซะอีก คนดวงดีอะไรก็ดีไปหมด แต่ผู้โชคดีที่ได้รับรางวัลอย่าดีใจจนลืมหน้าที่ทางภาษี เพราะหากลืมไม่นำรางวัลเงินสด รถยนต์ ทรัพย์สิน สินค้าหรือบริการอื่นใดที่ได้รับไปยื่นแบบเสียภาษีให้ถูกต้อง โชคดีที่ท่านได้รับก็อาจกลายเป็นโชคร้ายได้
บางท่านคิดว่าผู้แจกรางวัลได้หักภาษีเงินได้ ณ ที่จ่ายไปแล้วคงหมดหน้าที่กันไป แต่หาได้เป็นเช่นนั้นไม่ กฎหมายให้ผู้โชคดีที่ได้รับรางวัลยื่นแบบเสียภาษีตอนสิ้นปีอีก ซึ่งอาจจะได้รับคืนเงินภาษีที่ผู้แจกรางวัลหักไว้เกินกว่าภาษีที่ต้องชำระ หรือต้องชำระภาษีเพิ่มเติมก็ได้ ขึ้นอยู่กับรางวัลที่ได้รับว่ามีมูลค่ามากน้อยเพียงใด
บริษัท ห้างหุ้นส่วนนิติบุคคล หรือบุคคลธรรมดาที่ได้เป็นผู้แจกรางวัลมูลค่าตั้งแต่ 1,000 บาทขึ้นไป ไม่ว่าจะแจกรางวัลเป็นเงินสด รถยนต์ ทรัพย์สิน สินค้าหรือบริการอื่นๆ จะต้องหักภาษีเงินได้ ณ ที่จ่ายในอัตราร้อยละ 5 ของเงินได้ที่จ่ายหรือของมูลค่าทรัพย์สิน สินค้าหรือมูลค่าบริการ และต้องนำส่งภาษีให้กรมสรรพากรภายใน 7 วันนับแต่สิ้นเดือนที่แจกรางวัล
สำหรับการแจกรางวัลรถยนต์ ทรัพย์สิน สินค้าหรือบริการอื่นๆ (มิใช่อสังหาริมทรัพย์) หากผู้แจกรางวัลเป็นผู้ประกอบการจดทะเบียนภาษีมูลค่าเพิ่ม จะต้องออกใบกำกับภาษีเรียกเก็บภาษีมูลค่าเพิ่มอีกร้อยละ 7 ของมูลค่ารางวัลจากผู้ได้รับรางวัลด้วย เว้นแต่ผู้แจกรางวัลใจดีเป็นผู้จ่ายภาษีแทน ซึ่งในความเป็นจริงคงไม่มีใครใจดีขนาดนั้น หากสังเกตให้ดี ในโฆษณาจะพูดถึงภาษีเงินได้หัก ณ ที่จ่าย ภาษีและค่าธรรมเนียมอื่นๆ ผู้ได้รับรางวัลเป็นผู้รับผิดชอบ
สำหรับการแจกรางวัลที่เป็นเงินสดจะไม่มีภาษีมูลค่าเพิ่ม สำหรับรางวัลที่เป็นบ้านและที่ดิน หรืออสังหาริมทรัพย์อื่นใด ก็จะมีภาษีธุรกิจเฉพาะมาเกี่ยวข้อง
ทีนี้มาดูว่าบุคคลธรรมดาผู้โชคดีที่ได้รับรางวัลจากการทายผลแข่งขันฟุตบอลยูโร 2012 ไม่ว่ารางวัลที่ได้รับจะเป็นรางวัลอะไรก็ตาม นอกจากถูกหักภาษี ณ ที่จ่ายในอัตราร้อยละ 5 หรือต้องเสียภาษีมูลค่าเพิ่มกรณีได้รับรางวัลเป็นทรัพย์สิน สินค้าหรือบริการ หรือเสียภาษีธุรกิจเฉพาะกรณีได้รับรางวัลที่เป็นอสังหาริมทรัพย์ เมื่อสิ้นปี ต้องยื่นแบบเสียภาษีเงินได้บุคคลธรรมดา (ภ.ง.ด.90) อีกครั้ง โดยสามารถนำภาษีที่ถูกหัก ณ ที่จ่ายไว้มาหักออกจากภาษีต้องชำระได้ หากภาษีที่ถูกหักไว้มากกว่าภาษีต้องชำระ ก็มีสิทธิขอคืนภาษีส่วนต่างนั้น
รางวัลที่ได้รับเป็นเงินสด เวลานำมาคิดคำนวณภาษีคงไม่มีปัญหาอะไร แต่ถ้ารางวัลเป็นรถยนต์ ทรัพย์สิน สินค้าหรือบริการอื่น ต้องตีมูลค่าตามราคาตลาดในวันที่ได้รับทรัพย์สิน สินค้าหรือบริการนั้น
ภาษีจากรางวัลทายผลแข่งขันฟุตบอลยูโร 2012 มีตามที่กล่าวมาข้างต้น
ชมฟุตบอลแล้วยังมีโอกาสทายผลฟุตบอลเพื่อชิงรางวัลได้อีก แต่อย่าไปเล่นพนันฟุตบอลก็แล้วกัน สำหรับผู้โชคดีที่ได้รับรางวัลจากการทายผลฟุตบอล ท่านเป็นพระเอกนางเอกของการแจกรางวัลนั้นๆ แต่ยังไงก็มีสรรพากรมาร่วมแสดงด้วยเสมอ สวัสดีครับ